**«Dignitas»**, շվեյցարական ոչ առևտրային կազմակերպություն, որտեղ մահացու հիվանդ և հաշմանդամության ծանր և անտանելի տեսակներով մարդիկ հնարավորություն են ստանում ավարտել իրենց կյանքը՝ կատարելով ընթերակայված ինքնասպանություն (անգլ.՝ аssisted suicide)։ Սովորաբար դա կատարվում է մահացու նյութ ընդունելու եղանակով։ «Dignitas» բառը լատիներենից թարգմանաբար նշանակում է արժանապատվություն։

Պատմություն և գործունեություն
-----------------------------

«Dignitas» կազմակերպությունը հիմնադրվել է 1998 թվականին շվեյցարացի իրավաբան Լյուդվիգ Մինելիի կողմից։ Շվեյցարական օրենքները սահմանում են, որ ինքնասպանության հարցում օգնություն ցուցաբերելն անօրինական է միայն այն դեպքում, եթե հիմնավորվում է անձնական շահով։

Բժշկի կողմից կատարվող էվթանազիան արգելված է Շվեյցարիայի օրենքներով, սակայն ընթերակայված ինքնասպանությունը թույլատրված է, եթե այն կատարել ցանկացողը որոշումն ընդունում է ամբողջությամբ գիտակցաբար (հոգեբույժի եզրակացությամբ), ինքնուրույն, և եթե հիվանդության անբուժելիությունն ու ծանրությունը հաստատված են անկախ փորձաքննությամբ։

Կյանքն ավարտելու ընթացակարգից առաջ ցանկացողը պետք է անցկացնի «Dignitas» մասնագետների հետ առնվազն երկու խորհրդակցություն։ Սակայն, ըստ կազմակերպության վիճակագրության, այն մարդկանց 70 %-ը, որոնց բժշկական ցուցումները պրոցեդուրան իրականացնելու համար հաստատվել են անկախ փորձաքննությամբ, չեն վերադառնում երկրորդ հարցազրույցի համար։ «Dignitas» կազմակերպության ղեկավար Լյուդվիգ Մինելիի պնդմամբ՝ նման մարդկանց համար այդ հնարավորությունն ավելի շուտ պետք է որպես ապահովագրություն, եթե նրանց հիվանդությունն անտանելի դառնա։

Ընթացակարգը կարող է տեղի ունենալ տանը (Շվեյցարիայի մշտական բնակիչների համար) կամ «Dignitas» կազմակերպության վարձակալած տարածքում՝ երկու աշխատակիցների օգնությամբ։ Մահացու նյութը պատրաստվում է տեղում՝ աշխատակիցների կողմից։ Ընթացակարգը նկարահանվում է տեսախցիկով, տեսագրությունն այնուհետև ներկայացվում է ոստիկանությանը։ Նա, ով ցանկանում է ավարտել կյանքը տեսախցիկի առջև, պետք է ևս մեկ անգամ հաստատի իր արարքի գիտակցությունն ու կամավորությունը, որից հետո պատրաստության դեպքում նա կարող է մահացու դեղամիջոց խմել։ Մահն արձանագրելուց հետո «Dignitas»-ի աշխատակիցը ոստիկանություն է կանչում, որն իրականացնում է հետաքննություն և ստուգում տեղի ունեցածի օրինականությունը։

Ըստ որոշ աղբյուրների` կազմակերպությունն իր ծառայությունների համար գանձում է 4000-7000 եվրո։

Հանրաքվե
--------

2011 թվականի մայիսի 15-ին կայացած երկու հանրաքվեների արդյունքներով` Ցյուրիխի կանտոնի քաղաքացիները ձայների ճնշող մեծամասնությամբ մերժել են ընթերակայված ինքնասպանությունն արգելելու և ընթացակարգը ոչ ռեզիդենտների համար անօրինական ճանաչելու կոչերը։ Ավելի քան 278 000 ձայնից քվեարկածների 85%-ը հրաժարվել է արգելել ընթերակայված ինքնասպանությունը, իսկ 78%-ը հրաժարվել է ընթացակարգն անօրինական համարել ոչ ռեզիդենտների համար։

Սուիցիդալ տուրիզմ
-----------------

*Հիմնական հոդված՝ Սուիցիդալ տուրիզմ*

Չնայած, որ «Dignitas»-ում ընթերակայված ինքնասպանության համար հիմնականում դիմում են Գերմանիայի քաղաքացիները, 2015 թվականի օգոստոսի դրությամբ Մեծ Բրիտանիայի շուրջ 300 քաղաքացի ուղևորվել է Շվեյցարիա, որպեսզի կյանքից հեռանա Ցյուրիխի «Dignitas»-ի վարձակալած բնակարաններից մեկում։

Արժեք և ֆինանսավորում
---------------------

Ըստ պաշտոնական կայքի տվյալների` 2017 թվականի դրությամբ «Dignitas» կազմակերպությունը հիվանդներից գանձում է 7000 շվեյցարական ֆրանկ՝ ընթերակայված ինքնասպանության պատրաստման և անցկացման համար, կամ 10500 շվեյցարական ֆրանկ, եթե կազմակերպությունը լրացուցիչ ստանձնում է հուղարկավորության բոլոր անհրաժեշտ միջոցառումները։ Հայտնի են դեպքեր, երբ «Dignitas»-ը որոշ վճարումներ չի գանձել ֆինանսական ծանր վիճակում գտնվող հիվանդներից։ Շվեյցարական օրենսդրության համաձայն՝ «Dignitas»-ը գործունեություն է ծավալում որպես շահույթ չհետապնդող կազմակերպություն, սակայն հրապարակայնորեն չի բացահայտում իր ֆինանսական հաշվետվությունները, ինչը որոշ կողմերից քննադատություն է առաջացնում։

Ժամկետներ
---------

Ընթերակայված ինքնասպանության ընթացակարգի նախապատրաստման բոլոր փուլերի ընդունումը տևում է միջինը 3-4 ամիս՝ կազմակերպության հետ առաջին շփման պահից մինչև այդ ընթացակարգի փաստացի իրականացման պահը։

Տես նաև
-------

* Ջեք Գևորգյան

Ծանոթագրություններ
------------------

1. ↑  Wenn Sie das trinken, gibt es kein Zurück
2. ↑  Inside the Dignitas house
3. ↑  Dignitas-Chef Minelli im Interview: «Wenn Sie das trinken, gibt es kein Zurück» — Welt — Tagesspiegel
4. ↑  «Zurich votes to keep 'suicide tourism' alive» (անգլերեն)։ 2011-05-15։ 0307-1235։ Վերցված է 2017-12-09
5. ↑  «Zurich voters keep "suicide tourism" alive» (անգլերեն)։ Վերցված է 2017-12-09
6. ↑  «Zurich voters keep 'suicide tourism' alive»։ *Fox News* (անգլերեն)։ 2011-05-15։ Վերցված է 2017-12-09
7. ↑  Doward Jamie (2015-08-15)։ «‘One person a fortnight’ travels to Dignitas from Britain to end their lives»։ *The Observer* (անգլերեն)։ 0029-7712։ Վերցված է 2017-12-09
8. ↑  «Accompanied Suicides per Year and Residence (pdf)»
9. ↑  ««Право на смерть есть у всех»»։ *Интернет-газета "Бумага"* (ռուսերեն)։ 2017-04-10։ Վերցված է 2017-12-09
10. ↑  Karin։ «Brochure of DIGNITAS» (անգլերեն)։ www.dignitas.ch։ Վերցված է 2017-12-08
11. ↑  Siddique Haroon (2009-06-15)։ «Man who helped partner die calls for assisted suicide law change»։ *The Guardian* (անգլերեն)։ 0261-3077։ Վերցված է 2017-12-08
12. ↑  Whitlock Craig (2005-11-01)։ «Branching Out to Serve a Growing but Dying Market» (անգլերեն)։ 0190-8286։ Վերցված է 2017-12-08
13. ↑  «Frequently Asked Questions - Dignitas»

Արտաքին հղումներ
----------------

* Dignitas(գերմ.)
* Death of Sir Edward Thomas Downes, CBE at Dignitas (BBC News Item – July 2009)
* "Next: Assisted Suicide for Healthy People".
* Guide to Dignitas Archived 2009-09-12 at Archive.is
* Lydvig Minelli

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Չափորոշչային վերահսկողություն | VIAF: 7145243762874441151 · WorldCat VIAF: 7145243762874441151 |

 |